b'\n_START_ARTICLE_\nMel Brooks\n_START_SECTION_\nBiografia\n_START_PARAGRAPH_\nFill de pares russos de confessi\xc3\xb3 jueva, durant la Segona Guerra mundial pertanyia al cos d\'enginyers de l\'ex\xc3\xa8rcit dels Estats Units d\'Am\xc3\xa8rica i \xc3\xa9s all\xc3\xad on va donar els seus primers passos de c\xc3\xb2mic parodiant en la r\xc3\xa0dio de l\'ex\xc3\xa8rcit els missatges de propaganda nazi que es podien escoltar en la r\xc3\xa0dio alemanya. De tornada als Estats Units, va treballar per a la televisi\xc3\xb3 escrivint guions per a s\xc3\xa8ries o xous c\xc3\xb2mics. La seva entrada en el m\xc3\xb3n del cinema va tenir lloc el 1968 amb Els productors, cinta de la qual fou director i guionista. D\xc3\xb3na vida a un productor de musicals estafador i a un comptable t\xc3\xadmid i nervi\xc3\xb3s que preparen una gran estafa: produir un musical el frac\xc3\xa0s del qual sigui assegurat per fer m\xc3\xa9s diners que amb un musical reeixit. Va guanyar l\'Oscar al millor gui\xc3\xb3 el 1969. La pel\xc2\xb7l\xc3\xadcula m\xc3\xa9s recordada i de m\xc3\xa9s \xc3\xa8xit \xc3\xa9s El jove Frankenstein, amb Gene Wilder (guionista junt a Mel Brooks), Teri Garr, Marty Feldman, Cloris Leachman, Madeline Kahn, Kenneth Mars, Peter Boyle. Una altra obra important en la seva filmografia fou Ser o no ser (1983, nova versi\xc3\xb3 del cl\xc3\xa0ssic d\'Ernst Lubitsch), en la qual interpreta un actor de teatre polon\xc3\xa8s durant la Segona Guerra mundial que ha d\'actuar per salvar la seva vida i la de diversos companys en una divertida com\xc3\xa8dia.\n_START_SECTION_\nTelevisi\xc3\xb3\n_START_PARAGRAPH_\nMel Brooks va ser convidat especial en el programa de televisi\xc3\xb3 anomenat "Boig per tu", que protagonitzaven Helen Hunt i Paul Raisner; a m\xc3\xa9s de la producci\xc3\xb3 de la s\xc3\xa8rie de la d\xc3\xa8cada dels 70 titulada "Superagent 86", protagonitzada per Don Adams. En general, ha tingut for\xc3\xa7a \xc3\xa8xit en la seva participaci\xc3\xb3 en el mitj\xc3\xa0 televisiu.'